送王嘉叟編修倅洪州
作者：史浩
朝代：宋

paragraphs: 男兒抱經綸，動必爲時利。
姑置俗儒談，盍各言爾志。
匹馬從軍游，叫閽上封事。
秦王不能坑，漢祖不敢戲。
不溺蠻粵頭，當斷匈奴臂。
雍容奏凱還，禮樂格天地。
化工泯無迹，君隆堯舜治。
此志倘蕭條，五湖資一醉。
釣竿拂滄波，藜杖倚烟寺。
采菊秋薦馨，紉蘭春及衣。
作詩以遣懷，把酒以適意。
隨處是道場，其樂叵思議。
公乎箇中人，出處洞茲義。
彈冠下七閩，簉迹中都吏。
學士如堵牆，爭欲挽之試。
公曰平生心，科目非所覬。
我有活國謀，囊封徹天視。
九重一夜闌，拊髀爲歔欷。
遲明未報可，襆被秣歸騎。
帝曰予汝嘉，予憂在閫寄。
南昌古名藩，咨汝往其貳。
畫棟曉飛雲，珠簾暮雨墜。
要當軫民癘，豈獨覽佳致。
公清衡重輕，內外匪殊異。
苟與道周旋，俯仰何所媿。
金柔以鍊剛，玉美由火熾。
隠忍斯成功，沈深乃大器。
窮達付自爾，是謂浩然氣。
宣室行受釐，前席寧許避。
吾詞非浪發，請公默而識。